سانائے تاکائیچی

سانائے تاکائیچی (؛ جنم: 7 مارچ 1961ء) جاپانی سیاست دان ہیں جو 21 اکتوبر 2025ء سے جاپان کی وزیر اعظم اور حکمران جماعت لبرل ڈیموکریٹک پارٹی (ایل ڈی پی) کی صدر کے طور پر خدمات انجام دے رہی ہیں۔ وہ جاپان کی تاریخ میں ان دونوں عہدوں پر فائز ہونے والی پہلی خاتون ہیں، نیز نارا پریفیکچر سے اس منصب تک پہنچنے والی پہلی شخصیت بھی ہیں۔ وہ 1993ء سے 2003ء تک اور بعد ازاں 2005ء سے ایوانِ نمائندگان کی رکن رہ چکی ہیں اور شینزو آبے و فومیو کیشیدا کے ادوار میں کئی وزارتی مناصب بھی سنبھال چکی ہیں۔

نارا میں پیدا ہونے اور پرورش پانے والی تاکائیچی نے کوبے یونیورسٹی سے تعلیم حاصل کی۔ سیاسی زندگی شروع کرنے سے قبل وہ بطور مصنفہ، قانون ساز معاون اور نشریاتی مبصر کام کر چکی تھیں۔ 1993ء میں انھوں نے آزاد امیدوار کے طور پر ایوانِ نمائندگان کا انتخاب جیتا اور 1996ء میں لبرل ڈیموکریٹک پارٹی میں شامل ہوئیں۔ وہ شینزو آبے کی قریبی ساتھی سمجھی جاتی ہیں اور ان کے دورِ وزارتِ عظمیٰ میں متعدد عہدوں خصوصاً وزیرِ داخلہ و مواصلات کے طور پر فائز رہیں۔

2021ء میں تاکائیچی نے لبرل ڈیموکریٹک پارٹی کی قیادت کے انتخاب میں حصہ لیا مگر دوسرے مرحلے میں تیسرے نمبر پر رہنے کے باعث باہر ہو گئیں۔ بعد ازاں 2022ء سے 2024ء تک فومیو کیشیدا کے دورِ حکومت میں وزیرِ مملکت برائے اقتصادی سلامتی کے طور پر کام کیا۔ 2024ء میں دوبارہ قیادت کے لیے انتخاب لڑا جہاں پہلے مرحلے میں سبقت حاصل کی مگر دوسرے مرحلے میں شیگیرو ایشیبا سے معمولی فرق سے ہار گئیں۔ 2025ء کے انتخاب میں انھوں نے دونوں مرحلوں میں کامیابی حاصل کی اور شِنجیرو کوئیزومی کو شکست دے کر پارٹی کی صدر بن گئیں۔ جاپان انوویشن پارٹی کے ساتھ اتحاد کے بعد 21 اکتوبر کو قومی پارلیمان نے انھیں وزیر اعظم منتخب کیا، یوں وہ جاپان کی پہلی خاتون وزیر اعظم بنیں۔

تاکائیچی کے نظریات مبصرین کے نزدیک قوم پرستانہ اور قدامت پسند قرار دیے جاتے ہیں۔ ان کی داخلی پالیسی میں فعال سرکاری اخراجات اور  کے تسلسل کی حمایت شامل ہے۔ سماجی معاملات میں وہ روایتی موقف رکھتی ہیں، مثلاً شادی شدہ جوڑوں کے لیے علاحدہ خاندانی ناموں کے حق یا شاہی خاندان میں خاتون وارث کے تصور کی مخالفت۔ وہ جاپانی آئین کے دفعہ (آرٹیکل) 9 میں ترمیم کی حامی ہیں، جو جاپان کو جنگی طاقت کے استعمال سے روکتا ہے۔ خارجہ پالیسی میں وہ تائیوان کی حامی اور امریکا جاپان اتحاد کو مضبوط کرنے کی خواہاں ہیں۔ وہ تنظیم  کی رکن ہیں اور جاپانی تاریخ کے قوم پرستانہ زاویے کو ذرائع ابلاغ، علمی اداروں اور تعلیم میں اجاگر کرنے کی وکالت کرتی ہیں۔

 حوالہ جات 

زمرہ:اکیسویں صدی کی جاپانی خواتین سیاست دان
زمرہ:اکیسویں صدی کی خواتین وزرائے اعظم
زمرہ:اکیسویں صدی کے جاپانی وزرائے اعظم
زمرہ:ایشیا میں خواتین وزرائے اعظم
زمرہ:بقید حیات شخصیات
زمرہ:بیسویں صدی کی جاپانی خواتین سیاست دان
زمرہ:جاپان کے وزرائے داخلہ
زمرہ:جاپان میں قدامت پسندی
زمرہ:جاپانی ٹیلی ویژن صحافی
زمرہ:جاپانی قوم پرست
زمرہ:خواتین وزرائے داخلہ
زمرہ:لبرل ڈیموکریٹک پارٹی (جاپان) کے سیاست دان
زمرہ:نارا، نارا کی شخصیات
زمرہ:وزرائے جاپان
زمرہ:1961ء کی پیدائشیں
زمرہ:پہلی خاتون وزرائے اعظم